Απόφαση της Επιτροπής

της 8ης Σεπτεμβρίου 2000

για τον καθορισμό των όρων όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή κιμάδων και παρασκευασμάτων κρέατος προερχομένων από τρίτες χώρες και για την κατάργηση της απόφασης 97/29/ΕΚ

[κοινοποιηθείσα υπό τον αριθμό Ε(2000) 2533]

(Κείμενο που παρουσιάζει ενδιαφέρον για τον ΕΟΧ)

(2000/572/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 94/65/ΕΚ του Συμβουλίου, της 14ης Δεκεμβρίου 1994, περί καθορισμού των υγειονομικών κανόνων για την παραγωγή και τη θέση στην αγορά κιμάδων και παρασκευασμάτων κρέατος(1), και ιδίως το άρθρο 13,

Εκτιμώντας τα ακόλουθα:

(1) Πρέπει να θεσπιστεί υπόδειγμα πιστοποιητικού με τους ειδικούς όρους που συνδέονται με τις απαιτήσεις της οδηγίας 94/65/ΕΚ για την εισαγωγή στην Κοινότητα κιμάδων και παρασκευασμάτων κρέατος, το οποίο να περιλαμβάνει τους υγειονομικούς όρους τόσο για το κοινό όσο και τα ζώα. Οι όροι αυτοί δεν πρέπει να είναι λιγότερο αυστηροί από αυτούς που προβλέπονται στα άρθρα 3 και 5 της ανωτέρω οδηγίας.

(2) Η απόφαση 97/29/ΕΚ της Επιτροπής(2) καθορίζει τους όρους υγιεινής και πιστοποίησης της δημόσιας υγείας για την εισαγωγή κιμάδων και παρασκευασμάτων κρέατος προερχομένων από τρίτες χώρες.

(3) Δεν έχουν ακόμη καθοριστεί οι όροι όσον αφορά την υγεία των ζώων.

(4) Πρέπει να θεσπιστεί ένα νέο υπόδειγμα πιστοποιητικού όπου να καθορίζονται οι όροι τόσο υγιεινής των ζώων όσο και δημόσιας υγείας για τις εισαγωγές κιμάδων και παρασκευασμάτων κρέατος.

(5) Πρέπει να καταργηθεί η απόφαση 97/29/ΕΚ.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση θεσπίζει τους όρους υγιεινής των ζώων και δημόσιας υγείας, και την κτηνιατρική πιστοποίηση, για την εισαγωγή κιμάδων και παρασκευασμάτων κρέατος.

Άρθρο 2

Η εισαγωγή κιμάδων υπόκειται στους ακόλουθους όρους:

1. πρέπει να έχει παραχθεί σύμφωνα με τις απαιτήσεις που προβλέπονται στα άρθρα 3 και 7 της οδηγίας 94/65/ΕΚ·

2. πρέπει να προέρχεται από μία ή περισσότερες βιομηχανικές εγκαταστάσεις οι οποίες παρέχουν τις εγγυήσεις που προβλέπονται στο παράρτημα Ι της οδηγίας 94/65/ΕΚ·

3. πρέπει να έχει καταψυχθεί στις αρχικές εγκαταστάσεις παραγωγής.

Άρθρο 3

Η εισαγωγή παρασκευασμάτων κρέατος υπόκειται στους ακόλουθους όρους:

1. πρέπει να έχουν παραχθεί σύμφωνα με τις απαιτήσεις που προβλέπονται στα άρθρα 5 και 7 της οδηγίας 94/65/ΕΚ·

2. πρέπει να προέρχονται από μία ή περισσότερες εγκαταστάσεις οι οποίες παρέχουν τις εγγυήσεις που προβλέπονται στο παράρτημα Ι της οδηγίας 94/65/ΕΚ·

3. πρέπει να έχουν καταψυχθεί στις αρχικές εγκαταστάσεις παραγωγής.

Άρθρο 4

1. Κάθε αποστολή κιμάδων θα πρέπει να συνοδεύεται από πρωτότυπο πιστοποιητικό δημόσιας υγείας, αριθμημένο, συμπληρωμένο και υπογεγραμμένο, το οποίο θα πρέπει να φέρει ημερομηνία και να είναι σύμφωνο με το υπόδειγμα του παραρτήματος Ι.

2. Κάθε αποστολή παρασκευασμάτων κρέατος θα πρέπει να συνοδεύεται από πρωτότυπο πιστοποιητικό δημόσιας υγείας, αριθμημένο, συμπληρωμένο και υπογεγραμμένο, το οποίο θα πρέπει να φέρει ημερομηνία και να είναι σύμφωνο με το υπόδειγμα του παραρτήματος ΙΙ.

3. Τα πιστοποιητικά πρέπει να συντάσσονται τουλάχιστον σε μία από τις επίσημες γλώσσες του κράτους μέλους εισαγωγής στην Κοινότητα.

Άρθρο 5

Η παρούσα απόφαση εφαρμόζεται από την 1η Οκτωβρίου 2000.

Άρθρο 6

1. Η απόφαση 97/29/ΕΚ παύει να ισχύει από την ημερομηνία που προβλέπει το άρθρο 5.

2. Τα κράτη μέλη επιτρέπουν την εισαγωγή κιμάδων και παρασκευασμάτων κρέατος, τα οποία έχουν παραχθεί και πιστοποιηθεί σύμφωνα με τις απαιτήσεις της απόφασης 97/29/ΕΚ κατά τη διάρκεια των 35 ημερών που έπονται της ημερομηνίας που αναφέρεται στην παράγραφο 1.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 8 Σεπτεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 368 της 31.12.1994, σ. 10.

(2) ΕΕ L 12 της 15.1.1997, σ. 33.

ΠΑΡΑΡΤΗΜΑ Ι

>PIC FILE= "L_2000240EL.002102.EPS">

>PIC FILE= "L_2000240EL.002201.EPS">

ΠΑΡΑΡΤΗΜΑ ΙΙ

>PIC FILE= "L_2000240EL.002302.EPS">

>PIC FILE= "L_2000240EL.002401.EPS">